Vryburger: In die land van die blindes is Hlaudi koning | Netwerk24
Vryburger: In die land van die blindes is Hlaudi koning
Deur Vryburger 21 Julie 2016 00:00
Hlaudi Motsoeneng, die blinde koning in geenoog-Es-Y-Bie-Sie-land, laat mos nou die koppe rol van enigeen wat met hom verskil. En as die uitsaaiowerheid, Okosa, sê hy is verkeerd, dan wil hy hof toe hardloop daaroor.
Nou wonder Vryburger maar net hoekom hy skielik gesag wil toedig aan wat die hof hieroor te sê kan hê. Toe die einste hof gesê het sy aanstelling is onwettig en irrasioneel, het hy dié immers geïgnoreer soos 'n stopstraat. Met ander woorde, wat die hof te sê het, kan geld of nie na gelang van of Hlaudi saamstem!
Die Kaizer is kaal
In nog 'n kragtoer van logika laat weet die SAUK-woordvoerder, Kaizer Kganyago, dat die openbare reaksie op die summiere afdankings die uitsaaier niks traak nie. Ook is die uitsaaier die publiek nie 'n openbare verduideliking verskuldig nie.
Wat natuurlik die vraag opper of die Kaizer-sonder-klere hoegenaamd weet die woord wat voor "uitsaaier" kom, is "openbare" – soos in "openbare uitsaaier". Gegewe waar 'n groot deel van jou groot salaris vandaan kom (of dalk gou nie meer vandaan gaan kom nie), moet jy dalk maar weer gaan dink, ou Kaizer.
'n Lugkasteel of 'n kasteel-in-die-lug?
'n Rukkie gelede skryf Vryburger oor die plan om 'n luukse nuwe jet vir Nammawan teen die weggeeprys van 'n paar miljard rand aan te skaf. Nkandla se luukse lugvleuel word mos eufemisties deur die regering "die Suid-Afrikaanse Lugmag se beoogde interkontinentale vervoerstelsel ter ondersteuning van diplomasie" genoem.
So laat weet 'n leser toe hy het nou 'n beter naam – anders as die Amerikaanse Air Force One sal Jacob Regop se êrie "Air Farce One" heet. In die kol, Frans! Vryburger wil graag 'n heildronk instel op jou puik benaming, maar die mure het mos ore en daarom is hy te bang om te sê "laat hy val waar hy wil".